和韋相公見示閑臥
作者：貫休
朝代：唐

paragraphs: 刻形求得相，事事未嘗眠。
霖雨方爲雨，非煙豈是煙。
童收庭樹果，風曳案頭牋。
仲虺專爲誥，何充雅愛禪。
靜嫌山色遠，病是酒杯偏。
蜩響初穿壁，蘭芽半出甎。
堂懸金粟像，門枕御溝泉。
旦沐雖頻握，融帷孰敢褰。
德高羣彥表，善植幾生前。
脩補烏皮几，深藏子敬氈。
扶持千載聖，瀟灑一聲蟬。
棊陣連殘月，僧交似大顛。
常知生似幻，維重直如弦。
餅憶蓴羹美，茶思岳瀑煎。
祗聞溫樹譽，堪鄙竹林賢。
脫穎三千士，馨香四十年。
寬平開義路，淡泞潤清田。
哲后知如子，空王夙有緣。
對歸香滿袖，吟次月當川。
休說慙如揵，堯天即梵天。